[{"text_idx": "#000002", "text": "Dywed rhai bod gan bawb ddawn greadigol o ryw fath. Yr unig beth sydd angen ydi\u2019r cyfle a\u2019r awydd i greu. Dyna\u2019n union mae cynllun Criw Creu gan Theatr Genedlaethol Cymru yn ei gynnig. Cyfle i flasu dulliau creadigol amrywiol a hynny gydag arbenigwyr adnabyddus yn eu maes.\nMewn sgwrs gyda Sian Elin Williams, Cydlynydd Cyfranogi gyda Theatr Genedlaethol Cymru, holodd Lysh am brosiect Criw Creu a sut all darllenwyr Lysh cymryd rhan yn y prosiect yma yn ogystal a\u0302 chynlluniau'r mudiad yn y dyfodol."}, {"text_idx": "#000003", "text": "Sefydlwyd cynllun Criw Creu er mwyn cynnig cyfle i fod yn greadigol i bobl ifanc fyddai fel arfer heb gael y cyfle.\n\u201cMae\u2019n brosiect cenedlaethol sy\u2019n cael ei redeg gennym ni yma yn Theatr Genedlaethol Cymru ond gyda chefnogaeth Llenyddiaeth Cymru ac Urdd Gobaith Cymru, hefyd,\u201d eglura Sian.\n\u201cMae\u2019n gre\u0302t, oherwydd dim pawb sydd yn cael y siawns i fod yn greadigol, yn enwedig gyda Covid sydd wedi dwyn dwy flwyddyn o fod yn greadigol! Y nod yw cynnig cyfle i bobl ifanc er mwyn cael mynediad i\u2019r celfyddydau a hynny dan arweiniad arbenigwyr yn y meysydd creadigol.\u201d"}, {"text_idx": "#000004", "text": "Yng ngweithdai Criw Creu llynedd, roedd sawl wyneb cyfarwydd yn rhannu eu sgiliau.\n\u201cRoeddwn i\u2019n cynnal y gweithdai drama a Lewys Wyn, o\u2019r Urdd a hefyd o Yr Eira, wrth gwrs, roedd yn gwneud sesiynau cerdd,\u201d meddai, cyn mynd ati i enwi mwy o enwau cyfarwydd. \u201cRoedd Casi Wyn, Bardd Plant Cymru yn cynnal gweithdai hefyd, yn ogystal a\u0302 Sioned Medi Evans, animeiddwraig o fri, yn gwneud sesiynau animeiddio.\u201d"}, {"text_idx": "#000005", "text": "Pen llanw\u2019r prosiect oedd fideo, yn cyfuno gwaith gweithdai\u2019r disgyblion at ei gilydd.\n\u201cCredaf ei fod o\u2019n holl bwysig i nodi fod dim un math penodol o greadigrwydd, a dyna beth sy\u2019n wych am y prosiect yma,\u201d eglura Sian. \u201cMae\u2019n rhoi blas ar fathau gwahanol o fod yn greadigol ac yn cyfuno bob un gweithdy i ddangos pwysigrwydd cyd-weithio a rhannu\u2019r un nod.\u201d\nWrth i\u2019r disgyblion cyd-weithio gydag arbenigwyr creadigol a chyfuno eu sgiliau, cre\u0308wyd fideo arbennig."}, {"text_idx": "#000006", "text": "\u201cJest cyn i\u2019r ysgol orffen am yr haf, wnaethon ni fynd i mewn i gynnal premiere bach yn yr ysgolion ac roedd pawb wrth eu boddau!\u201d dywed Sian, yn falch iawn o\u2019r prosiect. \u201cRoedd o\u2019n lyfli gweld wynebau pawb yn dwlu ar y fideo.\u201d\nRoedd Sian yn awyddus hefyd i roi gwybod i ddarllenwyr Lysh ei bod hi eisiau clywed ganddyn nhw!\n\u201cRydym eisiau sicrhau ein bod ni\u2019n gallu cynnig beth sydd angen ar bobl ifanc ac ysgolion ac felly rydym eisiau clywed gan bobl ifanc ac ysgolion! Heb os, os fydd unrhyw un o ddarllenwyr Lysh eisiau taflu syniadau ata i, fydden ni\u2019n dwlu clywed wrthyn nhw!\u201d"}, {"text_idx": "#000007", "text": "Nid Criw Creu ydi\u2019r unig brosiect wedi ei deilwra i bobl ifanc. Holodd Lysh am gyfleoedd eraill ac eglurodd Sian am Gynllun Dramodwyr Ifanc.\n\u201cYn ehangach i brosiect Criw Creu, mae sawl cynllun arall ar gyfer pobl ifanc gyda ni, fel Cynllun Dramodwyr Ifanc, sy\u2019n digwydd bob blwyddyn ar gyfer annog pobl ifanc i ysgrifennu,\u201d meddai. \u201cMaen nhw\u2019n cael cynnig mentora a hyfforddiant, ac mae mwy o wybodaeth am hyn ar ein gwefan.\u201d\nDywedodd Sian yn gynt fod Theatr Genedlaethol Cymru yn rhoi pwyslais ar ateb y galw a\u2019r gallu i gynnig beth sydd angen ar bobl ifanc ac aeth Sian ymlaen i egluro am gynllun peilot newydd sbon."}, {"text_idx": "#000008", "text": "\u201cFyddwn ni\u2019n cychwyn ar gynllun peilot newydd Ymgynghorwyr Ifanc oherwydd ein bod ni eisiau clywed barn a llais pobl ifanc yn ein gwaith ni. Dyma ryw fath o fforwm ble byddwn ni\u2019n cwrdd o gwmpas 4 gwaith y flwyddyn dros Zoom fel cyfle i rannu barn a syniadau,\u201d meddai gan annog darllenwyr Lysh i ymuno!\n\u201cOs byddai unrhyw un o ddarllenwyr Lysh a\u0302 diddordeb mewn bod yn rhan o\u2019r panel Ymgynghorwyr Ifanc, pli\u0302s cysylltwch!\u201d"}, {"text_idx": "#000009", "text": "Mae\u2019r cynlluniau sydd ar gael gyda Theatr Genedlaethol Cymru i\u2019w weld yn brofiadau hynod o werthfawr, felly beth yw\u2019r gost? Wel, does dim!\n\u201cMae\u2019n hollbwysig nodi mai cynlluniau am ddim yw\u2019r rhain ar gyfer bobl ifanc,\u201d mae Sian yn pwysleisio. \u201cMae\u2019r cynlluniau yn hygyrch ac yn agored i bawb. Mae pawb yn cael yr un cyfle a dyma yw ein prif nod ni.\u201d\nWedi i chi glywed am holl waith y theatr, mae Sian yn disgwyl yn eiddgar i glywed gennych chi. Os am ymuno gyda phanel yr Ymgynghorwyr Ifanc neu i rannu syniadau, anfonwch neges e-bost iddi i\u2019r cyfeiriad yma: "}]